Bierdrinkers vier tóg fees | Netwerk24
In meer as 50 Duitse kroeë in München het kelners uitgevat in tradisionele lederhosen en dirndls verlede naweek spesiale brousels aan klante op tafeltjies ver uitmekaar of in die buitelug bedien.
"Dis 'n billike alternatief, want minstens kan ons nog so 'n bietjie Oktoberfees hou. Maar dis nie dieselfde nie," het Christine Bachmeier gesê by 'n tafel wat onder die literbekers kreun by die beroemde Hofbräuhaus.
Dié besadigde viering is wêrelde verwyder van die massiewe tradisionele Oktoberfees wat jaarliks 6 miljoen besoekers van oor die hele wêreld lok. Die feesgangers sit gewoonlik aan by ellelange tafels in enorme tente waar hulle bier afsluk op die maat van oempa-orkeste.
Tydens 'n tradisionele bierfees word meer as 7 miljoen liter bier gedrink, en tydens etes verorber die feesgangers meer as 100 beeste en 'n halfmiljoen hoenders.
Die eerste Oktoberfees is in 1810 gehou ter ere van kroonprins Ludwig se troue.
München maak jaarliks minstens €1,2 miljard hieruit.
Besoekers aan vanjaar se mini-fees het hul bes gedoen om 'n partytjieluim te help skep. "Dit is al wat ons kan doen in dié tyd van die koronaviruspandemie," het Harald Posler gesê.
Soos elders in Europa het die getal nuut bevestigde Covid-19-gevalle die afgelope weke weer begin styg. Teen verlede Saterdag het Duitsland soortgelyke vlakke van nuwe infeksies as in April gehad. – Reuters